Mir
Mir (vene keeles Мир 'maailm' või 'rahu') ehk Mir-1 oli moodulitest koosnev Nõukogude Liidu (hiljem Venemaa) orbitaaljaam, mis oli kasutusel aastatel 1986–2001. Miri tuum saadeti kosmosesse 20. veebruaril 1986. Jaam lendas 350–410 km kõrgusel inklinatsiooniga 51,6 kraadi. Mir oli esimene moodulitest ehitatud kosmosejaam. See ehitati aastatel 1986–1996. Miri meeskonnaliikmed olid enamasti venelased, aga mitmete koostööprogrammide raames külastasid jaama ka ameeriklased, jaapanlased ja mitme Euroopa riigi kosmonaudid. 23. märtsil 2001 kukutati vananenud Mir tahtlikult Vaiksesse ookeani.